
TAUSTAA
Vuosien varrella työyhteisön omissa kokouksissa ja myös kirkkoneuvoston kokousten alussa olleet hartaudet ovat muuttuneet varsin hengettömiksi tai jääneet jopa pois muka tärkeämpien asioiden jaloista, kun aikataulu on laadittu tiukaksi. Tämä on varmaan osittain seurausta korona-ajan rajoituksista, mutta myös siitä, että joissakin tilanteissa on kuulunut arvostelua hartaudenpitäjän tekopyhyydestä. Luetaan Raamattua ja ollaan niin uskovaista, mutta toimitaan kuitenkin toisin arjessa. 

ERINÄISIÄ VAIHEITA
Koko työyhteisön kokousten alussa on vuosien varrella ollut erilaisia käytäntöjä. Edeltäjäni peruja oli se, että kirkkoherra lukee alussa edellisen sunnuntain Psalmin ja päivän rukouksen. Kun vaikutti siltä, että tuollainen hartaus koetaan hengettömäksi otettiin käytännöksi, että hartaudenpitovuoro kiertää. Näin jokainen työntekijä saa omalla vuorollaan tehdä sen täydellisen hartauden, niin ei ainakaan sillä kertaa tarvitse arvostella toisia. Muutaman vuoden ajan tämä toimi hyvin, mutta sitten tukitoimien henkilöstöltä tuli talouspäällikön kautta viestiä, että työntekijät kokivat hartauden pitämisen epämukavana itselleen. Näin tästä käytännöstä luovuttiin.
Korona-aikana työntekijäkokouksista sekä kirkkoneuvoston kokousten alussa pidettiin hyvin lyhyt hartaus ja virsien laulamisesta luovuttiin. Korona-ajan päätyttyä kirkkoherra alkoi pitää mietiskelyhartauksia ”Tässä olen” -kirjan päivän tekstin mukaan. Näitä hartauksia pidettiin sekä työntekijäkokousten alussa että kirkkoneuvoston kokouksen alussa. Hartaus päättyi kirkkoherran lausumaan lyhyeen vapaaseen rukoukseen. 

Korona-ajan jälkeen työntekijäkokoukset ovat olleet tunnin mittaisia ja päättyvät työntekijöiden päiväkahviin eli kokoustamisaika on varsin rajallinen. Ilmassa on kiireen tuntua ja hiukan ajatusta, että pitäisi olla tehokas, eikä täällä istuta turhaan. On oikeitakin töitä, jotka odottavat tehdyksi tulemista. Hartauksia on pidetty tai oltu pitämättä sen mukaan, miten olen muistanut antaa hartauden pitämisen jollekin tehtäväksi tai ollut motivoitunut pitämään niitä itse päivän kunnon mukaan. 

Viime koulutuskerralla Jussi Murtovuori kertoi tuskailuuni oman käytäntönsä: hän laittaa kokouslistan alkuun raamatunkohdan kaikkien nähtäville. Teksti luetaan ääneen ja jokainen sanoo siitä mieleen tulevan yhden lauseen tai ainakin yhden sanan. Tätä olen ehtinyt kokeilla kerran ja mielestäni se toimi. Jokainen sanoi ainakin sen yhden sanan ja niin oli hyvä. Tämä menee ainakin omilla hartausvuoroillani jatkoon, jos työyhteisö päätyy siihen, että jokainen työntekijä (tai toiminnallisen puolen työntekijä) pitää hartauden vuorollaan. Nämä vuorot pitäisi jakaa. Niitä ei ole jaettu niin, että näkyisivät Katrinan varauksessa. Mea culpa.

Seurakunnan diakoni on ollut Hiljaisuuden ystävien retriitinohjaajakoulutuksessa ja siihen liittyen hän piti syksyllä 2024 työyhteisölle ehtoollishartauden sellaisena keskiviikkona, jolloin päivällä ei ollut minkäänlajista työkokousta. Tämä koettiin hyvänä. Ajatuksena oli, että näitä hartaushetkiä voitaisiin jatkaa, mutta vielä ei ole toista kertaa tullut. Se varmastikin odottaa kalenteriin laittamista ja sitä ennen yhteistä pohdiskelua ja päätöksentekoa työyhteisön sisällä. Tämän kirjoittamisen myötä laitoin seuraavan työyhteisökokouksen yhdeksi asiaksi työyhteisön omien ehtoollishetkien vieton. Eli asia etenee.

Kirkkoneuvoston kokousten alussa voisi kokeilla myös Jussi Murtovuoren mallia. Kokouksen asialistalle Raamatun lausetta ei ehkä laiteta, mutta sen voinee jakaa valmiiksi jokaiselle lappusilla kokouksen alussa. Eiköhän sekin riittäisi. Sitten lopuksi virsi.

ENTÄS SITTEN?
Kirkkoherran pitää tormistautua jakamaan työntekijäkokousten hartausvuorot etukäteen, jos siihen päädytään. Jos ei päädytä, kirkkoherran pitää muistaa laittaa asialistalle raamatunlause virikkeeksi. 

Seuraavassa työkokouksessa keskustellaan työyhteisön ehtoollishetkien järjestämisestä: koetaanko ne hyväksi ja miten ja missä ne toteutetaan? Tämänkin pitäisi toteutua niin, että siitä ei kenenkään tarvitse kokea ylenmääräistä vaivaa.

Kirkkoneuvoston kokousten alussa siirrytään ainakin toistaiseksi viettämään hartautta Jussi Murtovuoren mallia toteuttaen ja sitä virrellä maustaen. 




